1.3.2022 г.
BG
Официален вестник на Европейския съюз
C 99/119 Сряда, 7 юли 2021 r.
загриженост относно изтичането на срока на действие на Договора за ликвидиране на ракетите със среден обсег на действие, което създаде нов риск за сигурността по-специално на европейските държави; призовава за отчитане и подходящо разглеждане на опасенията на Европа по отношение на сигурността; изразява съжаление във връзка с неотдавнашните оттегляния от Договора за „Открито небе“;
51. потвърждава отново пълната си подкрепа за ангажимента на ЕС и неговите държави членки към ДНЯО като крайъгълен камък на режима за неразпространение на ядреното оръжие и ядрено разоръжаване; подчертава необходимостта от предприемане на ефективни мерки за ядрено разоръжаване; посочва отново, че международният мир и сигурност печелят в свят, свободен от съществуването и разпространението на ядрени оръжия; настоятелно призовава ЕС и НАТО да се стремят към амбициозна програма за запазването и укрепването на ефективни международни режими за контрол над въоръженията, разоръжаване и неразпространение като основен фактор за глобалната, трансатлантическата и европейската сигурност, и припомня необходимостта от провеждане на политики, целящи постигане на напредък по отношение на намаляването на ядрените арсенали и и поставяне на ограничения по отношение на разполагането на свръхзвукови ракети; изразява загриженост относно настоящите събития и инициативи в Иран по отношение на неговата програма за обогатяване на уран; отново изразява продължаващата си подкрепа за Съвместния всеобхватен план за действие (СВПД) като възможно най-доброто средство за получаване на гаранции за изключително мирно използване на ядрената енергия от Иран; приветства възобновяването на преговорите и призовава всички страни да се върнат към пълно спазване;
52. призовава ЕС и неговите институции, градейки на основите, поставени от „интегрирания подход“, да развиват както обща европейска култура на сигурност и отбрана, която зачита специфичния характер на политиките за сигурност и отбрана на държавите членки, така и стратегически подход в процеса на разработване на своите политики, който следва да се прилага по-специално по отношение на решенията в областта на търговията, управлението на веригите на доставки, скрининга на инвестициите, сътрудничеството за развитие, инфраструктурата, мобилността и цифровите технологии; подчертава ключовата роля на стратегическия компас в това отношение; подчертава, че в области като хибридните заплахи и киберзаплахите, както и борбата с кампаниите за дезинформация, институциите на ЕС са в добра позиция за разработване на съвместни ответни мерки; приветства в това отношение пакета относно Съюза на сигурност от декември 2020 г. и счита, че това е добра първа стъпка, която трябва бързо да бъде последвана от по-нататъшни действия; отбелязва предложението за преработена директива за мрежовата и информационна сигурност (МИС 2);
53. подчертава значението на военната мобилност за гарантиране на бързото придвижване на силите в рамките на ЕС и извън него, което е важно за ефективната и превантивната отбрана; призовава ЕС и неговите държави членки да увеличат усилията си за по-нататъшно намаляване на процедурните пречки пред военната мобилност; приветства незаменимата роля на ЕС, когато става въпрос за засилване на военната мобилност и изисква значително увеличаване на усилията за изпълнение на този проект, по-специално чрез ПСС, но също така и чрез насърчаване на държавите членки да стимулират своите промишлени бази да предлагат конкурентни проекти, отговарящи на условията за съфинансиране от ЕС; призовава за повече полезни взаимодействия от страната на ЕС между различните участници; подчертава, че за успеха на военната мобилност е необходим подход, обхващащ всички равнища на управление с участието на институциите на ЕС, държавите членки и НАТО; призовава да се обмисли план за действие с акцент върху общите интереси на ЕС и НАТО във военната мобилност чрез повишаване на амбициите в области като цифровизацията, киберустойчивостта на транспортните инфраструктури и системи и възможността за използване на решения с изкуствен интелект в полза на военната мобилност; счита, че този проект не само ще покаже добавената стойност на сътрудничеството между ЕС и НАТО, но ще бъде и доказателство за това как инструментите и правомощията на ЕС могат да допринасят за колективната отбрана на НАТО; приветства разпределянето на значителни суми от средствата на ЕС за съвместни проекти в областта на отбраната, въпреки че тези суми не отговарят на първоначалните амбиции; припомня, че 38 от 46-те текущи проекта по линия на ПСС са в отговор на приоритетите на НАТО за планиране в областта на отбраната и приветства потенциалното участие на трети държави в такива проекти в съответствие с разпоредбите на съответното решение на Съвета;
Към амбициозно партньорство
54. присъединява се изцяло към декларацията в неотдавнашното комюнике на НАТО, че Европейският съюз продължава да бъде уникален и важен партньор на НАТО; изразява отново в този контекст твърдото си убеждение, че отношенията между ЕС и НАТО трябва да бъдат издигнати до едно наистина стратегическо равнище, за да се достигне пълният потенциал на партньорството въз основа на вече постигнатия безпрецедентен напредък и с цялостната цел за изграждане на истински междуорганизационни отношения; призовава за редовни специални срещи на високо равнище с участието на всички държавни и правителствени ръководители от НАТО и ЕС за поддържане на доверие и разбирателство на най-високо равнище и изразява дългосрочната си визия за Съвет за партньорство ЕС-НАТО; насърчава освен провеждането на дискусия за създаването на постоянен Съвет на министрите на отбраната на ЕС, който следва да поддържа постоянна връзка със заседанията на министрите на отбраната на НАТО; подчертава принципа на приобщаване в това отношение;